Valle kirke (Aust-Agder)

Valle kirke er en korskirke i laftet tømmer fra 1844 i Valle i Setesdal. Valle prestegjeld har navn etter prestegarden rett ved kirken. 

Kirken ligger godt synlig ved fylkesvei 3820. Den ble innviet 1. desember 1844 av biskop von der Lippe mens 37 soldater holdt vakt. Ivar Aasen var på den tiden i Valle og var til stede ved innvielsen; Aasen nevnte i dagboken sin kvinnebunader med sølv. Den er knyttet til Den norske kirke i under Otredal prosti. Altertavlen er fra omkring 1650, «Nedtagelsen av korset», kopiert av en ukjent nederlandsk kunstner etter en modell av Federigo Barocci.

På kirkegården er det minne over eidsvollsmannen Olav Knutsson Tveiten, forfatter Torgeir Bjørnaraa og motstandsmann Knut Bø (1896-1944). 

 Uforming 

Kirken har omlag 400 plasser. Jubileumsboken skriver at det er 350 plasser på gulvet (for de gifte) og 150 på galleriet (for de ugifte). Hovedskipet er 7,6 m bredt og 13,9 m langt, tverrskipet er 14,45 m. Koret 7,6 x 6 m, våpenhuset i reisverk 4,2 x 4,15 m, mens sakristiet er 3,7 x 3,3 m. Til sammen blir dette 233 m2 Spiret når 22 m over bakken. Tverrskipet har dører i hver ende, mens hovedinngangen går gjennom våpenhuset. 

 Innvendig 
Benkene i kirken ble fordelt til husmenn og bønder, og de bøndene med størst gård fikk velge plass først. Plassene ble merket med navn og årstall i treverket. Prekestolen står til høyre sett fra benkene, ved korskillet på hjørnet skapt av tverrskipet. 

Klokkene fra den forrige kirken hadde sprekker og det ble kjøpt ny klokke på 150 kg. Altertavlen ble innkjøpt omkring 1670 til den gamle kirken, og er en kopi av Baroccis bilde trolig utført av en hollandsk kunstner. Kopien er nøyaktig bortsett fra at det er rektangulært mens originalen er avrundet på toppen. Det regnes for å være av høyere kvalitet enn det som er vanlig i norske kirker.

Kirken fikk et 50 år gammelt brukt orgel i 1934. Orgelet er fra 1997 og er bygget av Orgelmakerij Steendam. Det har 22 stemmer.

 Bygging 
Arbeidet med ny kirke tok til i november 1841 da det ble søkt om løyve til å rive den gamle og bruke materialene fra den gamle ved bygging av ny. Valle var på denne tiden nærmest skogfritt og tømmer måtte fraktes fra Oveinang og Finndalen. Noen stokker fra den gamle kirken ble brukt blant annet i tårnet. 

Byggearbeidet kom i gang våren 1843 etter «Tabel 1 Figur 3 i Udkast til Kirkebygninger paa Landet i Norge» (Linstows verk). Anders Syrtveit skulle ha 900 specidaler for oppdraget, dels oppgjort i korn. Bygdefolket var til dels med på arbeidet og snekker Halvor Haugen deltok i innredningen. Bordkledning og maling innvending og utvendig ble utført i 1846-1847. Bygget fikk ovner i 1893, før var det ingen oppvarming, og ovnene fikk muret skorstein. Ovnene ble fjernet i 1961 og skorsteinen revet i 1986.

Tidligere kirker
Det har vært kirker på Vaddarhaugen siden middelalderen, første gang nevnt i pavelige arkiv i 1327, trolig en stavkirke. Kirken på Valle ble utvidet i 1663 blant annet med nytt kor. Det var også en kirke på Nomeland vest for elven, men det er ukjent når den forsvant - det kan ha vært i forbindelse med reformasjonen. Den forrige kirken på Valle var en avlang laftet bygning med våpenhus og et lavt tårn. Tømmerveggene var kledd med bord. Simon Olaus Wolff laget en tegning av kirken i 1833 (gjengitt i Museumsbulletin). Det er uklart hvilken stand kirken var i da den ble erstattet, kanskje var den for liten for menigheten. Treverk fra en av de tidligere kirkene i Valle finnes i gårdsbygg på Rygnestadtunet.

Bilder

 Referanser 

 Litteratur 


 Eksterne lenker 


 Orgemmakerij Steendam: 1997 (om orgelet i Valle kirke)

Kategori:Kirker i Valle
Kategori:Kirker i Otredal prosti
Kategori:Kulturminner i Valle
Kategori:Setesdal
Kategori:Norske kirker fra 1844
Kategori:Korskirker i Norge
Kategori:Anders Thorsen Syrtveit